**Samarbejde med Aalborg Universitet omkring projektet**

**Udvikling af kystturisme i Limfjorden**

**Projektbeskrivelse**

Projektet sætter fokus på at udvikle kystturismen i Limfjorden. Limfjorden samler og adskiller; det er en barriere man skal overvinde men også en samlet identitet der bygger på en fælles historie. Dette skisma mellem det at binde sammen og det at adskille gør Limfjordsregionen til en udfordrende fortælling og hvordan skal denne fortælling forme sig i fremtiden? Limfjordsregionen er i transformation; hvor Limfjordshavnene ændres fra industrihavne til rekreative områder. Derudover skævvrides Limfjordslandet; den vestlige del stagnerer mens den østlige del vokser. Limfjordsregionen rummer dog i forhold hertil et stort potentiale i at tænke på tværs af nord og syd; øst og vest og udnytte stedets indlejrede potentialer på nye måder.

I dette projekt ønskes det konkret med udgangspunkt i Limfjordshavnene at sammenkoble kulturarv, landskab og det maritime med henblik på øget turisme i Limfjordsregionen. Limfjordsområdet har siden finanskrisens begyndelse oplevet et fald større end landsgennemsnittet i turisme og oplevelseserhverv og der er derfor behov for nye tilgange til, og udvikling af, turismen i Limfjordslandet. Der er samtidig brug for nye strategier, herunder byroller, for Limfjorden som destination. Havnene består af fysiske strukturer og services, der udfyldes af kultur og kulturarv. Samtidig er de en vigtig port til oplevelser i byen og et bærende element i bybrandingen.

Projektet har derfor fokus på at styrke havnenes position overfor turister og styrke sammenhængen imellem havnene i Limfjorden. Med fokus på design og planlægning vil projektet ikke blot analysere og dokumentere, men også give konkrete forslag i form af koncepter, designscenarier og midlertidige strukturer til styrkelse af havnene og udvikling af kulturarv. Der vil i dette projekt blive fokuseret på en række udvalgte havne, frem for en stor mængde for at kunne arbejde i dybden med disse. Projektet vil blandt andet fokusere på Limfjordsregionens sejlende turister som datagrundlag, da disse oplever en serie af havne og kan bidrage med komparative refleksioner i forhold til disse med henblik på at fremsætte et bud på en sammenhængende vision for udvikling af kystturismen i Limfjorden.

**Mål**

Det er således projektets primære mål at:

* Opsamle, analysere og systematisere den eksisterende viden om Limfjorden og Limfjordshavnene. Herunder at danne overblik over nuværende projekter, arrangementer, aktiviteter og initiativer samt perspektivere dette i forhold til projekter og forskning i ind- og udland
* Udvælge havne i Limfjorden for at kortlægge problemer og potentialer på de pågældende havne i forhold til byplanfaglige forhold (eksisterende funktioner, tilgængelighed, vartegn, maritim kulturarv, arkitektur og sammenhæng mellem by og havn). På baggrund af dette fremsættes konkrete forslag til, hvordan disse forhold kan forbedres og potentialer kan forstærkes
* Analysere relevante turismestrømme gennem Limfjordshavnene specielt med fokus på sejlende turister for herigennem at udforske potentialer og muligheder ved den enkelte havn samt relationer imellem havnene
* Udfolde Limfjordsregionens sammenhængende kraft både igennem fysiske interventioner og igennem netværksskabende tiltag. På baggrund heraf at udvikle nye koncepter og designs der kan styrke Limfjordsregionens sammenhængskraft på tværs af området

Analysere og opstille konkrete bud på, hvordan sådanne samlende koncepter og designs kan implementeres og iscenesættes i Limfjordsregionen igennem nye organisatoriske rammer, fremtidige projekter, eksisterende institutionelle rammer og netværk, lokale aktørgrupper og virksomheder etc.

**Koncept for samarbejde og organisering**

Limfjorden fungerer som projektets ramme og hver aktør bidrager med indhold, ved at vælge én havn ud. Der dannes en styregruppe bestående af borgmestre i de involverede kommuner og en netværksgruppe bestående af turistchefer, museumsdirektører og erhvervsdrivende. I disse grupper får aktørerne mulighed for at få del i viden og ideer fra projektet samt diskutere erfaringer fra tidligere tiltag og andre igangværende projekter. Målet er at fremme en øget strategisk sammenhæng mellem havnebyerne og udviklingsprojekter på de enkelte havne med henblik på at styrke Limfjorden som turistdestination.

Styregruppen mødes en gang årligt til præsentation af årsrapport for projektet. Her kondenseres de vigtigste pointer og anbefalinger og projektets videre udvikling diskuteres. Netværksgruppen, som er projektets arbejdsgruppe, mødes to gange årligt for at drøfte projektets resultater og bidrage med ideer til nye sammenhænge mellem havnebyerne.

Projektet udvikles i regi af Urban Design-forskningsgruppen på Institut for Arkitektur og Medieteknologi ved Aalborg Universitet samt i Center for Mobilitet og Urbane Studier.

**Det får den enkelte kommune ud af at deltage**

* Specifik viden om deres egen havn
* Konceptforslag til potentiel omdannelse af egen havn
* En fælles vision for de Limfjordshavne der indgår i undersøgelsen
* En strategisk stillingtagen til Limfjordsregionens fremtidige udviklingsmuligheder og potentialer
* En mulighed for at netværke omkring Limfjorden og en ny organisatorisk ramme herfor

**Tidsplan**

**Februar 2014 – Juni 2014** Opsamling på og evaluering af hidtidige tiltag og netværk i Limfjordsregionen. Skabe overblik over nuværende arrangementer, aktiviteter og initiativer i Limfjorden. Undervisning og faglig udvikling igennem Ph.d. kurser og -seminarer

**Juni 2014** Styregruppe og Netværksgruppe mødes, projektets mål præsenteres og diskuteres, havne udvælges

**Juni 2014 – December 2014** Afdækning af problemer og potentialer på de udvalgte havne igennem registrering og borgerinddragelse. Analyser af kulturarvspotentialer og afdækning af nye koblinger mellem erhverv og oplevelser. Undervisning og faglig udvikling igennem Ph.d. kurser og –seminarer

**Oktober 2014** Netværksgruppen mødes og diskuterer analyser samt bidrager med input til processen

**December 2014** Styregruppen mødes og årsrapporten fremlægges

**December 2014 – Juni 2015** Analyse af turister og havnenes øvrige brugere + Udvikling af scenarier og ideer

**Februar 2015** Netværksgruppen mødes og diskuterer analyser samt bidrager med input til processen

**Juni 2015 – December 2015** Udførelse af urbane eksperimenter med efterfølgende evaluering og erfaringsopsamling

**Oktober 2015** Netværksgruppen mødes og diskuterer analyser samt bidrager med input til processen

**December 2015** Styregruppen mødes og årsrapporten fremlægges

**December 2015 – Juni 2016** Fortsat evaluering og diskussion af eksperimenter samt afsluttende skriveperiode

**Februar 2016** Netværksgruppen mødes og diskuterer resultater samt bidrager med input til processen

**Juni 2016 – Februar 2017** Afsluttende opsamling og skriveperiode

**Oktober 2016** Netværksgruppen mødes og diskuterer resultater samt bidrager med input til processen

**Juni 2017** Styregruppe og Netværksgruppe mødes og den endelige rapports resultater og anbefalinger fremlægges og diskuteres

|  |  |  |  |  |
| --- | --- | --- | --- | --- |
| **Budget** |  |  |  |  |
| **Udvikling af kystturisme i Limfjorden** |  |  |  |  |
| **Samlede projektbudget** | Kr. |  |  |  |
| Deltagende kommuner | 900000 |  |  |  |
| Ministeriet for by, bolig og landdistrikter | 600000 |  |  |  |
| Aalborg Universitet | 600000 |  |  |  |
| *Total* | 2100000 |  |  |  |
|  |  |  |  |  |
|  |  |  |  |  |

|  |  |  |  |  |
| --- | --- | --- | --- | --- |
| **Oversigt over kommune biddrag** | *2014* | *2015* | *2016* | *Total* |
| Jammerbugt Kommune | 35000 | 35000 | 30000 | 100000 |
| Thisted Kommune | 35000 | 35000 | 30000 | 100000 |
| Morsø Kommune | 35000 | 35000 | 30000 | 100000 |
| Lemvig Kommune | 35000 | 35000 | 30000 | 100000 |
| Struer Kommune | 35000 | 35000 | 30000 | 100000 |
| Skive Kommune | 35000 | 35000 | 30000 | 100000 |
| Vesthimmerlands Kommune | 35000 | 35000 | 30000 | 100000 |
| Aalborg Kommune | 35000 | 35000 | 30000 | 100000 |
| Holstebro Kommune | 35000 | 35000 | 30000 | 100000 |
| *Total i kr.* |  |  |  | *900000* |

Det samlede forskningsbeløb dækker en Ph.d.-stilling i tre år plus midler til empiriindsamling og havneundersøgelser.